30.669 unge er startet på efterskole dette skoleår

|  |
| --- |
|  |

**Det er ny rekord for det samlede elevtal og en fremgang på 600 elever i forhold til sidste skoleår. Andelen af elever i 10. klasse er steget.**

**Generelt**Efterskolerne oplever igen i år fremgang i elevtallet. 30.669 elever er startet på efterskole i skoleåret 2020/21 mod 30.069 sidste skoleår.

I dette skoleår går 72 procent af eleverne i 10. klasse mod 70 procent sidste år. 8. og 9. klasse udgør samlet set 28 procent af elevtallet mod 30 procent sidste år.
Udviklingen fra 2018 til 2020 med fordelingen af elever på klassetrin fremgår af nedenstående tabel (1).

**Tabel 1. Samlet elevtal fordelt på klassetrin de seneste tre skoleår**

|  |  |  |  |
| --- | --- | --- | --- |
| Skoleår | **2018/19** | **2019/20** | **2020/21** |
| **Elevtal i alt**  |  **29.206**  |  **30.069** |  **30.669**  |
| 8.+9. klasse |  9.927 |  8.928 |  8.437  |
| 10. klasse |  19.279 |  21.141  |  22.232  |

\*10. klasse omfatter også elever, der går i 10. klasse for 2. gang (76 elever i 2020 (2019:51)).

Den gennemsnitlige skolestørrelse er på 137 elever. Medianen ligger på 117 elever.

På landsplan er to skoler lukket med udgangen af forrige skoleår. Det drejer sig om Gram Efterskole i Syd- og Sønderjyske region og Bjerget Efterskole i Region Nordjylland.

I 2020 har tre nye skoler set dagens lys, nemlig Hedens Efterskole, Thy Sportsefterskole og Livsstilsefterskolen Hjarnø, der er en afdeling af BGI akademiet.

Der er således 241 efterskoler i Danmark ved skolestart 2020.

**Regionale tal**

Regionalt er den positive udvikling i elevtallet især sket på efterskolerne i Nordjylland med en stigning på 156 elever, svarende til 4,5 procent, og i Sydøstjylland med en stigning med 138 elever, svarende til 4 procent. På Fyn og i Syd- og Sønderjylland er elevtallet faldet med hhv. 31 og 33 elever, svarende til hhv. -0,6 procent og -0,8 procent.

**Tabel 2. Udvikling i elevtal fordelt på efterskoleregioner fra 2017-2019**

|  |  |  |  |  |  |  |
| --- | --- | --- | --- | --- | --- | --- |
| **Efterskoleregion** | **Antal skoler 2020/21** | **Antal elever 2018/19** | **Antal elever 2019/20** | **Antal elever 2020/21** | **Udvikling fra 2019/20 antal** | **Udvikling fra 2019/20** **procent** |
| Efterskolerne i Sydøstjylland | 22 |  3.359  |  3.468  | 3.606 | 138 | 4,0 % |
| Midt- og vestjyske region | 31 |  3.537  |  3.514  | 3.633 | 119 | 3,8 %  |
| Midt- og østjyske region | 37 |  4.439  |  4.580  | 4.709 | 129 | 2,8 % |
| Nordjyske region | 30 |  3.484  |  3.475  | 3.631 | 156 | 4,5 % |
| Fyn | 35 |  4.646  |  4.848  | 4.817 | -31 | -0,6 % |
| Sjællandske region | 51 |  5.747  |  6.022  | 6.144 | 122 | 2,0 % |
| Syd- og sønderjyske region | 35 |  3.994  |  4.162  | 4.129 | -33 | -0,8 % |
| **I alt**  | **241** |  **29.206** |  **30.069** |  **30.669**  | 600 | 2,0 % |

\*Vær opmærksom på, at efterskoleregioner ikke er opdelt på samme måde som landets regioner.

**Metode**

Alle oplysninger er opgjort som tal pr. skole og indberettet af efterskolerne selv via en spørgeskemaundersøgelse, som Efterskoleforeningen har gennemført i perioden 5. til 14. august 2020.